Van Noord tot Suid kraai Klofies koningFoto: Verskaf. Verskoon tog die geykte cliché – jy mag gerus jou oë rol – maar Hoërskool Waterkloof het hul teenstanders vir ŉ ses in die afgelope Noord‑Suid-kriekettoernooi geslaan. Die Pretorianers het met gerekende krieketskole soos Grey Kollege, Wynberg Boys’ High en Paarl Boys’ High in hul opmars na die eindstryd klaargespeel voordat hulle vir Hoër Volkskool Potchefstroom met agt paaltjies getroef het om die silwerware omhoog te hou. “Ons is trots op ons krieketprogram; die spelers en afrigters werk hard en bring baie tyd op die oefenveld deur. As skool is dit vir ons belangrik om op ’n konstante basis goeie krieket te speel; dit is ŉ groot bonus as sukses daarmee gepaard gaan,” het Cobus Pienaar, Waterkloof se direkteur van krieket, gesê. Die eindstrydoorwinning is natuurlik almal se gunsteling, maar die halfeindstryd teen Paarl Boys’ High het ook vir Pienaar breed laat glimlag. Klofies het die wenlopies in die 20ste boulbeurt van die wedstryd geslaan om ŉ spannende kragmeting met vyf paaltjies te beklink. “Dit was ŉ ongelooflike T20-wedstryd en al twee spanne het ŉ kans gestaan om as oorwinnaars van die veld te stap.” Hy sonder veral Stefan Driemeyer en Alexander Volschenk se vennootskap uit; kolwers wat met hul kalm benadering onder kwaai druk geskitter het. Hoërskool Waterkloof se seëvierende krieketspan. Foto: Verskaf. So van individuele prestasies gepraat – Christiaan du Toit het 224 lopies in die toernooi gemoker, terwyl Nico van der Westhuizen 13 paaltjies laat spat het. Mik-en-moker-krieketwedstryde se gewildheid neem wêreldwyd toe, maar Pienaar meen dat die spelers vir alle formate toegerus moet word om met ŉ moontlike krieketloopbaan ná skool voort te gaan. “Ek moet egter byvoeg dat T20-krieket onder hoë druk gespeel word en vinnige besluitneming is dikwels die antwoord. En Waterkloof se spelers het gewys dat hulle beslis staande in drukkokersituasies kan bly. Noord: Hoërskool Waterkloof, Die Hoërskool Menlopark, Hoërskool Centurion, Hoërskool Nelspruit, St Stithians College, Hoër Volkskool Potchefstroom, Grey Kollege en St Andrew’s School (Bloemfontein). Suid: SACS, Wynberg Boys’ High, Rondebosch Boys’ High, Paarl Boys’ High, St Andrew’s College (Grahamstown), Westville Boys’ High, Grey High School en Northwood School. Foto: Verskaf. Opsomming van Waterkloof se wedstryde: Northwood 111/10 in 18,5 boulbeurte: Hernus Marais 3/17 en Wian Ruthven 2/16 Waterkloof 112/0 in 9,1 boulbeurte: Ruthven 73* Waterkloof 196/8 in 20 boulbeurte: Marcus Bekker 53 SACS 185/8 16,3 boulbeurte (Duckworth‑Lewis-teiken): Nico van der Westhuizen 5/14 (driekuns inkluis) Grey Kollege 123/6 in 20 boulbeurte: Nico van der Westhuizen 3/15 en Wian Ruthven 2/22 Waterkloof 124/2 in 7,4 boulbeurte: Christiaan du Toit 89* Wynberg 128/8 in 20 boulbeurte: Hernus Marais 4/22 en Marcus Bekker 2/22 Waterkloof 132/4 in 15,3 boulbeurte: Christiaan du Toit 50 Paarl Boys’ High 140/4 in 20 boulbeurte: Nico van der Westhuizen 2/25 Waterkloof 146/5 in 19,3 boulbeurte: Stefan Driemeyer 52*en Alexander Volschenk 45* Potch Volkies 120/10 in 17,5 boulbeurte: Alexander Volschenk 4/15 en Wian Ruthven 2/16 Waterkloof: 124/2 in 13,1 boulbeurte: Luka Kruger 51* en Wian Ruthven 38.